ລັດຖະມົນຕີກະຊວງກະຊວງກະສິກຳ ແລະ ປ່າໄມ້ ສປປ ລາວ ຕ້ອນຮັບຄະນະຜູ້ແທນຈາກ ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ຣາຊະອານາຈັກ ໄທ.
ໃນຕອນບ່າຍຂອງວັນທີ່ 19 ກໍລະກົດ ທີ່ຜ່ານມາ ທີ່ຫ້ອງປະຊຸມ ຫ້ອງການກະຊວງກະສິກຳ ແລະ ປ່າໄມ້ ຄະນະ ຜູ້ແທນ ຈາກກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ຣາຊະອານາຈັກໄທ ນຳໂດຍ ທ່ານ ພົນເອກ ສຸລະສັກ ການຈະນລັດ ລັດຖະມົນຕີກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ ພ້ອມດ້ວຍຄະນະ ໄດ້ເຂົ້າຢ້ຽມຢາມພົບປະ ທ່ານ ປະລິນຍາເອກ ລຽນ ທີແກ້ວ ລັດຖະມົນຕີກະຊວງກະສິກຳ ແລະ ປ່າໄມ້ ສປປ ລາວ.
ເນື່ອງໃນວັນທີ່ 13 ກໍລະກົດ ທີ່ຜ່ານມາເປັນວັນ ປ່ອຍປາ ແລະ ອະນຸລັກສັດນ້ຳ-ສັດປ່າແຫ່ງຊາດ ຄະນະຜູ້ແທນ ຣາຊະອານາຈັກໄທ ຈຶ່ງຖືວາລະດັ່ງກ່າວ ເພື່ອປຶກສາຫາລື ພ້ອມທັງເປັນການແລກປ່ຽນ ຂໍ້ມູນທາງດ້ານ ວຽກງານຄຸ້ມຄອງຊັບພະຍາກອນທຳມະຊາດ ເປັນຕົ້ນແມ່ນຊັບພະຍາກອນປ່າໄມ້, ສັດນ້ຳ-ສັດປ່າ. ໃນຕອນທ້າຍ ທັງສອງຝ່າຍເຫັນດີ ຈະມີແຜນຮ່ວມກັນໃນການແລກປ່ຽນຄວາມຮູ້, ທັດສະນະສຶກສາ ແລະ ຈັດຊຸດຝຶກອົບທາງດ້ານວິຊາການ ລະຫວ່າງ ສອງກະຊວງ ເພື່ອພັດທະນາວຽກງານໃນຂະແໜງການຂອງຕົນໃນຂັ້ນຕໍ່ໄປ.
ຂຽນຂ່າວໂດຍ: ລຳເງິນ ສາຍປະດິດ
ກວດແກ້ ໂດຍ: ທ່ານ ເຂັມພອນ ທິພົມມະຈັນ